- 1 KORIN
- <
- 1
- >

A Sisila ne
Ginigeet te Pol urungan köbo
KORIN
Pol ixo sulo a lotu ruso Korin kö sese öninöng ne nuan te ine ma atöngösen deek (pere e Aposol 18:1-18). Me Korin ixo lagunon taxin kö axana bung nang e Pol ixo wan urungan ee, ma a oleleng ne nangadi ringan toxo muu abo magingin biling me idi toxo lotu wösöt abo perewuo arixe mabo magingin ne ilawa. Io, xö sese önarun ne nuan te Pol, ine ixo xisixis Epeses (Aposol 19:22) ma ixo see lo a uleng ne kinis saban kö lotu ruso Korin (1 Korin 1:11). Pol ixo ölangen ulamun idi abo Kristien maxat tuso Korin bara i lölös bara uleng tabo ulo rewe xalik abo magingin me lorexe. A turunon bara a Töxödös ne Tanono ixo isik ödeek abo arabaa oleleng köbo Kristien tuso Korin, inexalik idi tokoxobo to deek minabo arabaa. Idi toxo döxömen bara idi toxo nanase xöba (1:18-2:16) me idi toxo ii öraxin idi (4:6-21). Önga tödi ixo maru arixe ma une xö tamana (5:1-8) ma toxo lamus elixilixin idi bere idi tabo tuu xö warkurai (6:1-11). Ma a tawörök kölöme xö lotu (1:10-17; 3:1-23). Ma uleng ne duöng kabise toxo ot mero Korin, me idi toxo ose e Pol ulamun öngabo lalaa idi abo Korin tokoxobo maras ulamunon (7:1; 8:1; 12:1; 16:1). Io nang, e Pol ixo geet ina ginigeet tua ötumarang idi ulamun abo magingin saban te idi ma rua babalu ödeek abo ineose re idi. Ixo tengen tö idi ulamun a tatalien ne inalolo (7:1-40) ma bara öng i bele ösubu a saxana kölöme re Krais arixe ma inabo magingin i döxömen bere i deek, inexalik bara a saxana i döxömen bara i saban (8:1-11:1). Ixo tengen te idi bara idi tabo lotu bule mabo arabaa re idi meringan kö Töxödös ne Tanono (11:2-14:40) ma bara a tinaru kaa xalik a minet ine önga unine raxin möxö atöngösen deek (15:1-58).
1
1 E, e Pol, ewe nang God ixo kuwe lo eöt ma mamaa re ine bere e rabo önga aposol te Krais Jisas. Me maa me Sostenis, a tönö ire, 2 maa me tile ina tinenge na urungan te mum a marakörö ne lotu niang ke God, ewe te kis singan Korin, e mum nang e God ixo ömadakdak kölöme re Krais Jisas, ewe mum nang ixo kuwe lo bere mum morobo nangadi runon te ine iat arixe me idi xirip möxöbo lagunon ewe nang tobo lolotu wösöt a Orong ke ire, e Jisas Krais, ine a Orong ke idi mere ire bölök.
3 A abalamu ma malum urungan te mum meringan te God a Tamana ire me Jisas Krais, a Orong.
Pol ixo tengen deek kö God
4 Me e bo rengrengen deek sösöxö xö God ulamun e mum, möxösa, ixo isik tataunin a abalamu re ine urungan te mum kölöme re Krais Jisas. 5 Me e tengen deek urungan te ine, möxösa, ine iri wadöane xöbanin e mum arixe mabo mangana arabaa xirip, xarnang abo tinenge mamaran ma nanase. 6 Ma ina na iri ömaras e mum bara ina tinenge ulamun e Krais kaluluonin e mum i turunon. 7 Möxö ina na, nang e mum mo xixiset ma mamaa raxin ulamun a inot te Jisas Krais, a Orong ke ire, kaim pe arabaa bara i tup meringan kaluluonin e mum. 8 Me Jisas irabo ölölös e mum ot kö öxöwöm, io, idi takarabo parasiwin te tatalien sasaban meringan te mum kö ina axanan bung ke Jisas Krais, a Orong ke ire. 9 Me God irabo pet bira, möxösa, ibo wewet eörin abo tinenge re ine. Me ine ewe nang ixo kuwe lo e mum bere mum morobo kip a kinis arixe ma Barok ke ine, e Jisas Krais, a Orong ke ire.
Idi tebele palang idi kölöme xö lotu
10 Abo töke kölöme re Krais, e seng e mum kö esene e Jisas Krais, a Orong ke ire, bere mum kirip morobo sixaut arixe kaluluonin e mum, ma bara irabo kaim pe kinis elixilik kaluluonin e mum. Me e seng e mum bere mum morobo tuu arixe xö önga dinödöm mon. 11 Abo töke kölöme re Krais, a dauleng meringan kö muxu re Kloi, idi te töngösen e bara abo inangat iang kaluluonin e mum. 12 Ma i xarnang bere mum a öngöng bo rengrengen abo lalaa oleleng kabise arixe. A öng ibo rengrengen bere, “E bo mumuu e Pol.” A öng kabise ibo tengen bere, “E bo mumuu e Apolos.” Ma öng baling ibo tengen bere, “E bo mumuu e Pita.” Ma öng kabise belek ibo tengen bere, “E bo mumuu e Krais.” 13 Mum mo döxömen bere Krais ine mon meringan kö dauleng kidi? Ma toxo tut e Pol kö sölöxöröp pua gene mum? Ma toxo baptais e mum kölöme xö esene Pol? 14 E tengen deek kö God bere e kaim kö baptais se dauleng mere mum, nexalik e Krispus me Gaius xalik mon. 15 Lamun ina na, kaim pe öng irabo tengen bara iri kip baptais kölöme xö esene e. 16 Io, e döxömen lo bölök a barama re Sepanas ewe nang e xo baptais idi. Ma lamun e kebeöt ta döxömen lo re öng kabise bere e xo baptais. 17 Me Krais kaim kö tile e bara arabo baptais. Kaim. Ixo tile e bara arabo etöngösen ma tinenge deek. Ma ganim bere e rabo etöngösen min arixe ma tinenge ne nanase möxö nangadi mon, xalik a sölöxöröp pe Krais ibo laa tataun mon.
A sölöxöröp ma a nanase re God
18 Me e tengen bira, möxösa, ewe midi nang te önan kö ngas möxö iuiuo, idi te pere bara a tinenge ulamun a sölöxöröp i baulang mon. Ma lamun ire nang e God i öro ire, ire te perexulen bara ina tinenge ulamun a sölöxöröp, ine a lölös se God. 19 Idi toxo geet xarna na xarnang e God ixo tengen,
“E rabo pet ögarin abo nanase xöbo tene nanase,
me e rabo tuu wi abo dinödöm pe idi ewe nang ma dinödöm deek.”
20 Ma ule im inabo nanase xöbo tene nanase? Ma ule im inabo nanase möxöbo tene ausu möxö warkurai? Ma ule bölök inabo winörö ne nanase re idi abo tene tinenge? E God iri osen bara abo nanase mera xö öxöno lagunon a lak baulang mon. 21 Ma xö nanase re God, ine kaim kö öbala lo abo tene nanase mera xö öxöno lagunon bara idi tabo ösöxö ine. Idi toxo perexulen a tinenge deek bara a dinödöm ne baulang ine. Io niang, God ixo mamaa bara irabo rörön arixe ma ina tinenge rua öro idi nang te nunu. 22 Abo Judeia idi tobo mamaa bara idi tabo pere abo auxileng lölös sua osen bara önga laa i turunon. Ma abo Grik idi tobo wawara siwin abo nanase. 23 Inexalik e mem, e mem bo etöngösen ma Mesaia nang toxo tut ine xö sölöxöröp. Ma ina na a laa ne minenge xöbo Judeia. Ma abo Grik, idi te döxömen bara a dinödöm ne baulang mon ina laa na. 24 Ma lamun urungan te ewe midi nang e God ixo kuwe lo idi, idi nang abo Judeia me ewe idi nang abo Grik, idi te perexulen e Krais bere ine iang i osen a lölös kö God ma a nanase xö God. 25 Ruasa, möxösa, abo tinörön kö God nang idi toxo pere xarnang a dinödöm ne baulang, i osen belek a nanase raxin nang i taxin köba xö nanase xö nangadi. Ma tinörön te ine nang idi toxo pere bara a lak lön, i osen belek a lölös nang i taxin kö lölös kö nangadi.
26 Abo töke kölöme re Krais, mum morobo mana döxömen bara a mangana nangadi sa e mum nang e God ixo kuwe lo e mum. Kaim bara oleleng ke mum ewe nang a nangadi toxo perexulen bara abo tene nanase, bara abo sisila raxin, ma bara a asuono orong. 27 Ma lamun a lasa nang a öxöno lagunon i pere xarnang a dinödöm ne baulang, e God ixo pere kos lo rua ömenge abo tene nanase. Me ine ixo pere kos lo bölök a lasa nang a öxöno lagunon i pere bara kaim pe lölös könan, rua ömenge abo tene lölös. 28 Ma abo lalaa nang a öxöno lagunon i pere ösu ma i melentexin ma i döxömen bara a laa tataun, io, e God ixo pere kos lo inabo lalaa rua wewet ögarin abo lalaa nang a öxöno lagunon i döxömen bara a lak taxin. 29 God ixo pere kos lo inabo lalaa rua nang bara kaim pe öng irabo eöt tua eölolot kö wawara re ine. 30 Inexalik kö tinörön te God iat, mum mo kis kölöme re Krais Jisas, me ine ewe nang God ixo bulus ine bara ine a unine nanase re ire, möxösa, kölöme re Krais e God iri kure bere ire te töxödös ma iri ömadakdak ire ma iri kun ölanglanga lo ire bölök. 31 Io, xarnang a tinenge re God i tengen, “Ewenene a öng nang i maa rua ölolot, irabo mana ölolot a Orong.”

- 1 KORIN
- <
- 1
- >

© 2016 Wycliffe Bible Translators, Inc.