- MATIU
- <
- 4
- >

4
Satan ixo könönöin e Jisas
(Mak 1.12-13; Luk 4.1-13)
1 Io, a Tanono ixo lamus lo e Jisas urungan kö xönö tataun bere e Satan irabo könönöin ine. 2 Nang e Jisas ixoro ölölö xö nit ne sangaun ne bung ma xö nit ne sangaun ne dömön, ixo irilöng. 3 A tene ölelewen ixo wanot pösöt ine ma ixo tengen, “Nang bara nöngön ano Barok ke God, örö tengen köbo warawat ta tawuxus urungan kö beret.”
4 Jisas ixo tengen, “Abo tinenge re God toxoro geet i tengen bira: ‘A nangadi tekobo to xalik mon kö beret, ma lamun köbo tinenge xirip nang i ot meringan kö ngalna e God.’ ”
5 Melamu, Satan ixo lamus lo ine urungan Jerusalem, a lagunon madakdak taxin ma ixo uru e Jisas lömö saxit kö öxöno ngusuno möxö gunon lotu raxin. 6 Ma ixo tengen, “Nang bara ano Barok kö God nöngön, örobo kos su, möxösa, abo tinenge re God toxo geet i tengen bira,
‘Irabo isik a tinenge lölös urungan köbo angelo re ine ulamun nöngön,
me idi tabo tön uru nöngön mabo limine idi,
bara ökorobo segen parange abo sisixine xexem köbo warawat.’ ”
7 Jisas ixo tengen te ine, “Abo tinenge re God toxoro geet i tengen bölök bira, ‘Ganim bara mum mo könönöin a Orong, a God te mum.’ ”
8 Io, Satan ixo lamus lo öbaling ine urso lömö saxit kö maii raxin ma ixo osen ine mabo kantri kirip möxö öxöno lagunon arixe mabo mariris se idi. 9 Ma ixo tengen, “Nang bara örobo subun kexe ma örobo lotu wösöt e, e rabo tabaa nöngön mabo lalaa xirip na.”
10 Jisas ixo tengen te ine, “Satan, örö wan lie e! Möxö abo tinenge re God toxoro geet i tengen bira, ‘Mum moro lotu xö Orong, a God te mum, me ine xalik mon mum morobo ii ölik e mum pe ine.’ ”
11 Io, Satan ixo wan lie ine, ma abo angelo toxo wanot ma toxo top ine.
Jisas ixo urulo ra palas tinenge
(Mak 1.14-15; Luk 4.14-15)
12 Nang e Jisas ixo ölangen bara toxoro öxös lo e Jon ma toxo ölaxa ine xö gunon ne aömokorot, ine ixo wan baling uruso Galili. 13 Jisas kaim kö kinis Nasaret. Ine ixo wan uruso xö lagunon Kaprenaum, nang ixo lörörö xö tu Galili xö xönö möxöbo Sebulon ma Naptali, 14 rua öturunon abo tinenge re God nang e propet Asaia ixo tengen bie,
15 “Mum möxö xönö pu me Sebulon ma Naptali,
mum meringan kö ngas susu urungan kö tu raxin, xö lawana Ari Jordan,
mum mee Galili ewe nang kaim bara abo Judeia e mum,
16 mum a nangadi nang mum bo kisisik kö ködö,
mum muru pere a bibio raxin.
Me mum nang mum bo örörö ra minet xarnang a xödxödö ne minet i kait pi e mum,
a bibio iri ömaras e mum.”
17 Xö ina bung niang Jisas ixo urulo ra palas tinenge ma ixo tengen bira, “Moro dödöm puxus, möxösa, a kingdom möxö watmaep iri lörörö.”
Jisas ixo kuwe abo bak ne ausu
(Mak 1.16-20; Luk 5.1-11)
18 Nang e Jisas ixo önan kö gegene tu Galili, ixo pere a nine narön, Saimon, tobo rengrengen bölök ine me Pita, ma tönö rine e Endru. Idu toxo retewe eben kö ari, möxösa, idu a nine tene kip inan. 19 Me Jisas ixo tengen tidu, “Mu moro miang ma moro muu e, e rabo usu e mu ma ngas möxö xikip a nangadi.” 20 Io, saxit mon, idu toxo wan lie abo eben te idu ma toxo muu ine.
21 Nang idiet toxo wan lo meringan, ine ixo pere a nine narön kabise, e Jems a barok ke Sebedi, arixe ma tönö e Jon. Idu toxo kisisik kölöme xö mön arixe me Sebedi a tamadu, idiet toxo marangas bulus abo eben. Jisas ixo kuwe bölök idu ra mumuu ine, 22 ma saxit mon idu toxo wan lie ina mön arixe ma tamadu, me idu toxo muu ine.
Jisas ixo ölanglanga abo miniset
(Luk 6.17-19)
23 Jisas ixo wan kö boxönö xirip kina xönö Galili, ma ixobo usu a nangadi xöbo gunon ne sineseng ke idi, ixobo palas tinenge ma tinenge deek kö kingdom kö God, ma ixobo ölanglanga a nangadi ma mangana miniset kirip. 24 A tinenge ixo wan kirip kö inabo lagunon Siria lamun e Jisas, ma a nangadi toxo kip ot abo mangana miniset kirip urungan te ine. Dauleng a kinadik taxin ibo uban idi, dauleng abo tano saban toxoro tup pe idi, dauleng abo gögöng, ma dauleng abo pengpeng, me ine ixo ölanglanga idi. 25 Marakörö raxin mee Galili, Dekapolis, Jerusalem, Judeia, ma xina xönö lawana Ari Jordan, toxo muu ine.

- MATIU
- <
- 4
- >

© 2016 Wycliffe Bible Translators, Inc.